b'\n_START_ARTICLE_\nUnionsstaten Russland og Hviterussland\n_START_PARAGRAPH_\nUnionsstaten Russland og Hviterussland er en overnasjonal enhet best\xc3\xa5ende av Den russiske f\xc3\xb8derasjon og Republikken Hviterussland. Unionens sekretariat har siden 2000 blitt ledet av Pavel Borodin._NEWLINE_Den opprinnelige avtalen som opprettet et samvelde mellom de to statene ble undertegnet 2. april 1996. Denne avtalen \xc3\xa5pnet for tettere samarbeid enn via Samveldet av uavhengige stater, og la til rette for en parlamentarikerforsamling der begge landene skulle ha samme representasjon. Allerede \xc3\xa5ret etter ble samveldet omdannet til en union, da en ny avtale ble undertegnet 2. april 1997. I desember 1998 ble det undertegnet flere avtaler mellom landene, blant annet p\xc3\xa5 det \xc3\xb8konomiske omr\xc3\xa5det. I desember 1999 kom den forel\xc3\xb8pig siste avtalen; her ble unionsstaten opprettet._NEWLINE_Det er noe motstridende syn i de to landene om hvilken form unionsstaten skal ha. Russland ser p\xc3\xa5 unionsstaten som noe som skal v\xc3\xa6re en integrert enhet p\xc3\xa5 linje med en f\xc3\xb8deralstat, mens man i Hviterussland \xc3\xb8nsker at unionsstaten skal organiseres som en konf\xc3\xb8derasjon. Det har v\xc3\xa6rt liten suksess i \xc3\xa5 l\xc3\xb8se denne uenigheten._NEWLINE_Bestemmelsene i unionsavtalen har i liten eller ingen grad blitt implementert. Dette gjelder blant annet planene om en felles valuta og en tollunion, der arbeidet med en samkj\xc3\xb8ring har stoppet opp._NEWLINE_Fra offisielt hold i Unionsstatens parlamentarikerforsamling har det blitt \xc3\xa5pnet for at utbryterrepublikkene S\xc3\xb8r-Ossetia og Abkhasia kan bli med i Unionsstaten p\xc3\xa5 et senere tidspunkt.'